Μια όμορφη και ξεχωριστή δράση, πραγματοποιήθηκε στο σχολείο μας την Τρίτη 6, Φεβρουαρίου 2024.

Μια από τις καθιερωμένες πια Εκπαιδευτικές Ημερίδες που διοργανώνονται στο Δημοτικό Αγίου Μάρωνα.

Φέτος, αφιερωμένη στην άυλη πολιτιστική κληρονομιά, στον ζωντανό αυτό πλούτο και πολιτισμό των απλών ανθρώπων, που θέλουμε να γνωρίσουμε, να διαφυλάξουμε και να δημιουργήσουμε φέρνοντας τον στα νέα σύγχρονα δεδομένα. Διαχρονικός ο στόχος του ανοίγματος του σχολείου στην κοινωνία και της προβολής του πολιτισμού της κοινότητας,

Φέτος, υπό την αιγίδα της Έντιμης Υφυπουργού Δρος Βασιλικής Κασσιανίδου και τη στήριξη της Εθνικής Επιτροπής της UNESCO. Η όλη δράση εντάχθηκε στο πλαίσιο πιλοτικού προγράμματος «Σχολεία Πρεσβευτές Πολιτισμού- Μαθητές Πρεσβευτές Πολιτισμού». Ιδιαίτερα τιμητικό για μας το γεγονός ότι το σχολείο μας αποτέλεσε την πρώτη επιλογή, αναγνωρίζοντας και δια στόματος της Υφυπουργού Πολιτισμού, την πολύχρονη πολιτιστική δράση του σχολείου.

Φέτος, με τη συμμετοχή παππούδων, γιαγιάδων, γονιών, φίλων του σχολείου μας, που με ενθουσιασμό συμμετείχαν στα βιωματικά εργαστήρια ή στήριξαν την ημερίδα με ποικίλους τρόπους.

Φέτος, με τη συμμετοχή παιδιών από τρία άλλα σχολεία, το Δημοτικό Νάρεκ, το Γ΄ Δημοτικό Αγίου Δομετίου και το Δημοτικό Μαθιάτη.

Η μέρα ξεκίνησε με «μπούκωμα»! Ακολούθησαν χαιρετισμοί, παρουσιάσεις των σχολείων με ενεργή συμμετοχή των παιδιών και δυο ενδιαφέρουσες διαλέξεις από την κ. Θέκλα Παπαντωνίου, λειτουργό της Εθνικής Επιτροπής UNESCO, και την κ. Χριστιάνα Παπαδοπούλου, Διευθύντρια Δημοτικής και Πολιτιστικού Εργαστηρίου Αγίων Ομολογητών.

Ακολούθησαν βιωματικά εργαστήρια όπου τα παιδιά τραγούδησαν τσιαττιστά, έμπλεξαν με σμιλί, γεύτηκαν τα παραδοσιακά σιαμααμούς και μακαρόνια, έμαθαν για τα γιατροσόφκια, χόρεψαν, έπαιξαν παραδοσιακά παιχνίδια και γνώρισαν την τέχνη της κατασκευής βαΪνων.

Δημοτικό Σχολείο Αγίου Μάρωνα – Σχολείο Πολιτισμού !

Ένα σχολείο μια αγκαλιά …με έγνοια